Zülflərin
Bir ala gözlüyə nəzər eylədim,
Darayıb tökübdü yana zülflərin. 
Halqa-halqa, dəstə-dəstə, çinbəçin, 
Yaxşı düzüb dal gərdana zülflərin.

Gecə-gündüz gözüm gəzdi, aradı,
Ah çəkməkdən bağrım başı yaradı, 
Gecəm sitəmlidi, günüm qaradı, 
Döndərib könlümü qana zülflərin.

Fətulla hər cövrü cəfaya dözər, 
Nazı-qəmzələrin bağrımı üzər. 
Bəxtəvər başına, sinəndə gəzər, 
Arayar, axtarar şana zülflərin.

Qoşmalar